6



                     [image: ]	
     REPUBLIKA  HRVATSKA
    MEĐIMURSKA  ŽUPANIJA

OPĆINA KOTORIBA
  Općinski  načelnik	

KLASA: 024-02/26-01/07
URBROJ:2109-9-1-26-1	
Kotoriba, 27. kolovoza 2026.godine

Na temelju članka 35.b stavka 1. Zakona o lokalnoj i područnoj (regionalnoj) samoupravi („Narodne novine“, br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17,98/19 i 144/20) i članka 46. stavka 1. Statuta Općine Kotoriba („Službeni glasnik Međimurske županije“, br. 5/21 i 5/23) kao općinski načelnik Općine Kotoriba podnosim


POLUGODIŠNJE  IZVJEŠĆE 
O  RADU OPĆINSKOG NAČELNIKA OPĆINE KOTORIBA 
za razdoblje siječanj - lipanj 2026. godine

   
          UVODNE  NAPOMENE

	Zakonom o lokalnoj i područnoj (regionalnoj) samoupravi, utvrđeno je da općinski načelnik obavlja i izvršne poslove lokalne samouprave, priprema prijedloge općih akata, izvršava i osigurava izvršavanje općih akata predstavničkog tijela, usmjerava djelovanje upravnih tijela jedinice lokalne samouprave u obavljanju poslova iz njihovog samoupravnog djelokruga, te nadzire njihov rad, upravlja i raspolaže nekretninama i pokretninama u vlasništvu jedinice lokalne samouprave, kao i njezinim prihodima i rashodima, a u skladu sa zakonom i statutom, te obavlja i druge poslove utvrđene statutom.

	Na početku svake sjednice Općinskog vijeća prije „aktualnih pola sata“, podnosio sam usmeno izvješće o radu i aktivnostima Općine između dviju sjednica Općinskog vijeća, pa ću u ovom Polugodišnjem izvješću, čije podnošenje je propisano Zakonom i Statutom, dati detaljnije izvješće o svom radu u razdoblju siječanj – lipanj 2026. godine.


   
I. OPĆENITE INFORMACIJE

      U izvještajnom razdoblju ostvarena je otvorena, dobra i kontinuirana suradnja sa suradnicima, kako s upravnim odjelom, s predsjednikom Općinskog vijeća i s vijećnicima Općinskog vijeća Općine Kotoriba, tako i s ovlaštenim osobama na razini Županije i susjednih općina.
       U Općini Kotoriba je na dan 30.06.2026. godine u radnom odnosu na neodređeno vrijeme bilo ukupno zaposleno 7 djelatnika ( 1 dužnosnik , 4 službenice,  2 namještenika). Osim navedenog, Općina s tri jedinice lokalne samouprave ima ustrojeno zajedničko komunalno redarstvo te sufinancira rashode za obavljanje poslova komunalnog redara u iznosu od 36,30 % ukupnih troškova. 
	Vezano uz javne radove, u ožujku smo dobili obavijest od strane Hrvatskog zavoda za zapošljavanje, Područni ured Čakovec kako jedinice lokalne samouprave više nisu predviđene kao korisnici javnih radova u 2026. godini. Slijedom navedenog, nemamo zaposlenih radnika u sklopu javnih radova. 
	
	U izvještajnom razdoblju održane su četiri sjednice Općinskog vijeća, te je  u izvještajnom razdoblju u suradnji s Jedinstvenim upravnim odjelom Općine, izrađeno više izvješća te pripremljeni prijedlozi općih akata i ostalih dokumenata, a od važnijih spomenuo bi:

· Izvješće načelnika o izvršenju Plana djelovanja na području prirodnih nepogoda za 2025. godinu  
· Izvješće o stanju zaštite od požara i stanju provedbe godišnjeg provedbenog plana unapređenja zaštite od  požara na području Općine Kotoriba u 2025. godini
· Godišnji provedbeni plan unapređenja zaštite od požara na području Općine Kotoriba za 2026. godinu.
· Odluku o donošenju strategije zelene urbane obnove
· Godišnji izvještaj o izvršenju proračuna za 2025. godine
· Odluku o raspodjeli rezultata poslovanja Općine Kotoriba za 2025. godinu 
· Izvješće o izvršenju Programa gradnje objekata i uređaja komunalne infrastrukture na području Općine Kotoriba za 2025. godinu
· Izvješće o izvršenju programa održavanja komunalne infrastrukture na području Općine  Kotoriba za 2025. godinu.
· Izvješće o izvršenju programa javnih potreba u sportu Općine Kotoriba za 2025. godinu
· Izvješće o izvršenju programa javnih potreba u kulturi Općine Kotoriba za 2025.godinu
· Odluku o imenovanju Povjerenstva za procjenu vrijednosti nekretnina za evidentiranje u poslovne knjige 
· Odluku o suglasnosti za donaciju kućišta za nadzor brzine MUP-u, Postaja prometne Policije Čakovec 
· Odluku o groblju Općine Kotoriba 
· Godišnji plan natječaja u 2026. financiranje udruga iz sredstava proračuna Općine
· Odluka o načinu raspodjele sredstava iz proračuna Općine za rad udruga u 2026.
· Odluka o imenovanju povjerenstva za provođenje i ocjenjivanje udruga 2026.
· Odluka Načelnika o početku postupka strateške procjene PPUG Kotoribe
· Odluka o imenovanju Povjerenstva za stratešku procjenu
· Odluka načelnika o sadržaju strateške studije za PPUON 
· 1.Izmjene i dopune Proračuna Općine Kotoriba za 2026. godinu


	Javnost rada osigurana je objavom akata u „Službenom glasniku Međimurske županije“ i na službenim mrežnim stranicama Općine Kotoriba www.kotoriba.hr, službenoj facebook stranici Općine Kotoriba, na sjednicama Općinskog vijeća Općine Kotoriba na koje su redovito pozvani i mediji  te u svakodnevnoj komunikaciji s građanima.


II. UPRAVLJANJE  FINANCIJAMA  I  IMOVINOM  OPĆINE

	I. izmjene i dopune Proračuna Općine Kotoriba donesene su na 10. sjednici Općinskog vijeća  održanoj dana 15. lipnja 2026. godine.
	Detaljni financijski pokazatelji prikazani su u Polugodišnjem izvještaju o izvršenju Proračuna Općine za 2026. godinu, pa u ovom Izvješću samo općenito navodim glavne financijske pokazatelje.
	Općina je u prvom polugodištu 2026.godine raspolagala s prihodima i primicima u iznosu od 1.395.920,03 eura, a koji su utrošeni za rashode kako je navedeno u Polugodišnjem izvještaju o izvršenju Proračuna Općine za 2026. godinu. 
Stanje novčanih sredstava na kraju izvještajnog razdoblja na transakcijskom računu općine je 861.438,33 eura.
	Najveći dio prihoda čine prihodi od poreza koji su u prvom polugodištu 2026. godine iznosili 756.178,41 eura te pomoći izravnanja za decentralizirane funkcije i fiskalno izravnanje u ukupnom iznosu od 185.331,42 eura za navedeno razdoblje. Značajni prihod bili su i prihodi od zakupa poljoprivrednog zemljišta u vlasništvu Države u iznosu od 80.078,73 eura te zakupa poslovnih prostora u iznosu od 27.522,56 eura.  Prihodi od komunalne naknade bili su 46.817,54 eura za ovo razdoblje. 
Ukupne obveze općine Kotoriba na dan 30.6.2026. godine iznose 1.685.503,96 eura. Općina Kotoriba nema evidentirane tzv. potencijalne obveze po osnovi sudskih sporova. 
Redovito su isplaćene plaće  zaposlenicima u JUO Općine Kotoriba i  načelniku. Mjesečno su se doznačivala sredstva za redovito poslovanje proračunskih korisnika Općine (Dječji vrtić i Knjižnica i čitaonica).  
 Za programe i projekte udrugama u sportu i kulturi, te udrugama iz ostalog područja doznačena su sredstva prema potrebi i prema provedbi plana.


          III. IZGRADNJA  I  ODRŽAVANJE  KOMUNALNE  INFRASTRUKTURE

         Redovito se održava groblje i javne površine, provodi hortikulturno uređenje mjesta i nabavlja gorivo za strojeve za što je u ovom izvještajnom razdoblju iz Proračuna utrošeno 167.080,96 eura pod stavkom uređenje groblja i javnih površina u što spada i ulaganje u projekt „Vanjsko uređenje rekreacijskog ribnjaka „Šuder graba““ u iznosu od 157.180,11 eura za navedeno razdoblje te  tekuće održavanje groblja, tekuće održavanje javnih površina čišćenjem smeća.  
	Na tekuće održavanje nerazvrstanih cesta i poljskih puteva u ovom je izvještajnom razdoblju potrošeno 9.705,00 eura.
	


 

           IV.  GOSPODARSTVO

Općina nema direktne ingerencije na području gospodarstva, no uvijek nastoji na razne načine pomoći gospodarstvenicima na način da ne uvodi općinske poreze te da su poduzetnici oslobođeni plaćanja komunalnog doprinosa kod izgradnje i dogradnje gospodarskih objekata koje grade na česticama kupljenim od Općine Kotoriba. U izvještajnom razdoblju nije bilo novih prodaja čestica u poduzetničkoj zoni Jug. 

	V.  DRUŠTVENE  DJELATNOSTI

Općina kontinuirano vodi brigu o društvenim djelatnostima nad kojima ima ingerenciju (predškolski odgoj, dijelom socijalna skrb, sport i kultura) na način, da je osigurala potrebna sredstva za sufinanciranje ekonomske cijene Dječjeg vrtića, pomagala je  socijalno ugroženim osobama, osigurala sredstava za rad Knjižnice i čitaonice, te dotacije za redovan rad udruga u kulturi i sportu na području Općine kao i za rad dobrovoljnog vatrogasnog društva. 
Ove godine održan je i Kotoripski fašenk, proslava 1.svibnja, Križni put mladih, obilježavanje 166 godišnjice željeznice u Kotoribi te manifestacija Dani šibe i ribe 2026. za što je iz Proračuna izdvojen ukupni iznos od 35.018,81 eura  do navedenog izvještajnog razdoblja. I ove godine na Danima šibe i ribe postavljena je izložba „Kotoripsko korpoško selo“ u kojem je bio prikaz košaraštva Kotoribe i prezentacija pletenja korpi.
Ne temelju Odluke o dodjeli pomoći redovnim studentima s područja Općine Kotoriba te na osnovi Javnog poziva 16 studenata je steklo pravo na pomoć, a iz Općinskog Proračuna izdvojen je iznos od 10.100,00 eura za tu svrhu. Isto tako, sufinancirani su učenici deficitarnih zanimanja srednjih škola za što je izdvojen ukupan iznos od 2.400,00 eura. 
Pravo na dodjelu poticaja za kupnju rabljenih kuća odnosno uređenje nekretnina na području Općine Kotoriba steklo je osmero prijavitelja, a ukupan isplaćeni iznos iz proračuna za tu namjenu temeljem sklopljenih Ugovora je 36.000,00 eura dok je 2.000,00 eura dodijeljeno prijaviteljima za mjeru rušenja starih nekretnina za koje nema mogućnosti obnove, a narušavaju izgled mjesta. 
U prvom polugodištu 2026. godine osigurana su sredstva za umirovljenike i osobe s popisa Socijalnog vijeća Općine Kotoriba kojima je odobren poklon paket u iznosu od 50,00 eura po korisniku za što je izdvojen ukupni iznos od 13.725,00 eura. a prema Javnom pozivu umirovljenicima s područja Općine Kotoriba i popisu  Socijalnog vijeća Općine Kotoriba.
U prostorima zdravstvene ambulante djelovala su dva liječnička tima, koja se smjenski izmjenjuju, tako da  je svakog radnog dana u Kotoribi dostupna medicinska pomoć. Osim navedenog, radio je i laboratorij za vađenje krvi čiji rad financira Općina iz svog Proračuna. Od veljače 2022.godine vađenje krvi više ne obavlja Županijska bolnica Čakovec već je isto povjereno fizičkoj osobi kojoj se usluga vađenja podmiruje prema ugovoru o djelu.
Od ostalih društvenih djelatnosti, posebno informiranja, kontinuirano se uređuju mrežne stranice Općine, facebook stranice, redovito se objavljuju odluke općinskog vijeća i načelnika, a povodom Uskrsa izašao je i  „Kotoripski vjesnik“.




VI.  ZAVRŠNE  NAPOMENE 

Ostvarena je dobra suradnja sa državnim tijelima na svim razinama kao i susjednim općinama. Općina Kotoriba nastavlja i dalje voditi brigu i o društvenim djelatnostima, a posebno prema udrugama koje su ponos naše općine i za koje se trudim osigurati kako uvjete za normalan rad tako i financijsku pomoć u ostvarivanju projekata potrebnih za što kvalitetnije djelovanje. Nastojimo i kroz socijalne programe pružiti pomoći i brigu potrebitim mještanima općine.
U ovom razdoblju završeno je postavljanje širokopojasnog interneta, završeno je parkiralište kod Doma kulture, završen je projekt uređenja „Šudergrabe“, a završen je i projekt rekonstrukcije stare škole u kulturni centar. 
Nastavljamo s projektom obnove Kužnog pila, pokreće se obnova sportskog borilišta kraj stare škole, planira se sanacije i obnova krova ambulante, dovršenje projektne dokumentacije za proširenje groblja, obnavljanje i proširenje dječjih igrališta, a u planu je i izgradnja ceste u poduzetničkoj zoni te se planira, prema potrebi, krenuti s infrastrukturom na prostoru novo formiranih gradilišta. 

[bookmark: _GoBack]U budućem razdoblju planiramo pratiti sve vrste natječaja i prema mogućnostima iskoristiti prijave, a nadamo se i pozitivnom odgovoru Ministarstva prostornog uređenja i državne imovine na iskaz interesa za izgradnju stanova. Planira se nastaviti s aktivnostima u potraživanju parcela od HŽ Infrastrukture u vlasništvu RH. U planu je i izrada projekta za multimedijsko opremanje novog Kulturnog centra. 


    	OPĆINSKI  NAČELNIK
                    Dario Friščić                                     

